མི་འཐད་དོ།བྲན་གཤིས་ཡོད་མེད་ནི་གང་གི་སེམས་རྒྱུད་ལ་རག་ལས་པ་ལས་མགོ་དུད་དུད་དང་གཉའ་སྒུར་སྒུར་བྱས་པ་དེས་བྲན་གཤིས་ཡོད་མེད་ཐག་མི་ཆོད་དོ།གུས་པ་མཚོན་ཕྱིར་ཕྱག་བྱ་བ་དང་ཚིག་ཞུ་བ།འཛུམ་སྟོན་པ་ཙམ་གྱིས་སྐྱེས་བུ་སྒེར་གྱི་རྩིས་ཐང་དང་མ་གཞི་རྡོག་རོལ་གཏོང་བ་ཡིན་ན།སྐྱེས་བུ་སྒེར་གྱི་རྩིས་ཐང་དེ་ཡང་ཇི་འདྲའི་ལ་ཉེ་མེད་པ་ཞིག་རེད།དེ་ཙམ་གྱིས་རང་གི་རྩིས་ཐང་ཤོར་འགྲོ་བར་དོགས་པའི་མི་དེའི་རིགས་ལ་ངེས་པ་དོན་གྱིས་སྒལ་ཚིགས་སྲ་མོ་ཞིག་མེད་ལ།རང་རྟོན་དང་སློབས་པ་མི་མངའ་བས་ནམ་ཡང་རང་ཉིད་གང་ཞིག་ལས་དམའ་འགྲོ་བར་སེམས་ཁྲལ་གྱིས་འཚོ་བཞིན་ཡོད་པ་རེད།གལ་ཏེ་ཕ་རོལ་པར་གུས་པས་འདུད་པ་ཙམ་གྱིས་རྩིས་ཐང་མེད་པ་དང་བྲན་གཤིས་ཅན་དུ་འགྱུར་ན།ཉི་ཧོང་བ་དག་ནི་འཛམ་གླིང་གི་ཆེས་རྩིས་ཐང་མེད་པ་དང་བྲན་གཤིས་ཚ་བའི་མི་རིགས་ཡིན་ངེས་ལ།རང་རེ་ལ་མཚོན་ན།རིགས་ཀྱི་དེད་དཔོན་ཆེན་པོ་གང་ཉིད་དེས་མི་སུ་ཡིན་ཡིན་ལ་ཞལ་འཛུམ་འཛུམ་དང་དབུ་དུད་དུད།གཉའ་སྒུར་སྒུར།ཐ་ན་བྱིས་པ་ཞིག་གི་མདུན་དུའང་པུས་མོ་ས་ལ་ཕབ་ཏེ་གསུང་གནང་བར་སྩོལ་ན།ཁྱོད་ལྟར་ན་འུ་ཅག་ལས་ཆེས་བྲན་གཤིས་ཚ་བའི་མི་བུ་ནི་རིན་པོ་ཆེ་གང་ཉིད་དེ་མི་འགྱུར་གྲང་།མ་གཞི་མེ་ལྕེ་ཁོ་རང་གིས་མི་གཞི་དང་རྩིས་ཐང་།སྒེར་ཚུགས་སོགས་ཐ་སྙད་སྐམ་པོ་འགའ་ཕྱུར་བ་ལྡོད་ལྡོད་བྱེད་པ་ལས་གོ་བ་གང་ཡང་ལོན་གི་མི་འདུག་ལ་རྟོགས་པ་མེད་པའི་མུ་ཅོར་རྒྱག་མཁན་ཞིག་རེད།ཁྱོད་ལྟར་ན་ཤེས་ཡོན་པ་ཟེར་བ་དེ་སུ་དང་གང་ལ་འཛུམ་མི་སྟོན་པ།གུས་པར་མི་བྱ་བ།ངག་འཇམ་པར་མི་སྨྲ་བ།ཁེངས་དྲེགས་ཀྱིས་འཚོས་པ།གུས་ཞབས་མེད་པ།ཡིན་མདོག་གི་མགོ་མཐོ་མཐོ་དང་ངོ་གནག་གནག་བྱེད་མཁན་ཞིག་འདུག་ཀྱང་།ངེས་པ་དོན་གྱི་ཤེས་ཡོན་པ་དང་མི་དྲག་ཤོས་རྣམས་ནི་བབ་ཆགས་ཞི་དུལ།གཞན་ལ་གུས་བརྩི་ཆེ་བ་འབའ་ཞིག་ཏུ་སྙམ་མོ།